3 หุ้นเดินเรือร่วง เผชิญแรงขายทำกำไร หลังดัชนี BDI รูด 5 วันติด
3 หุ้นเดินเรือร่วงหนัก เผชิญแรงขายทำกำไร หลังค่าระวางเรือ (BDI) ที่ปรับตัวลงต่อเนื่อง มาอยู่ที่ 5,062 จุด จากสัปดาห์ก่อนที่ปรับตัวสูงสุดอยู่ที่ 5,650 จุด
15 ต.ค. 2564

ผู้สื่อข่าวรายงาน ล่าสุดค่าระวางเรือ (BDI) ปรับตัวลงมาอยู่ 5,062 จุด นับว่าเป็นการอ่อนตัวลงอย่างต่อเนื่องหากวัดจากสัปดาห์ก่อนหน้าที่เคยขึ้นไปทำจุดสูงสุดที่ระดับ 5,650 จุด ลดลง 588 จุด หรือลงราว 10.41%
ทั้งนี้จากดัชนีค่าระวางเรืออ่อนตัวลง ส่งผลให้หุ้นกลุ่มเดินเรือที่อ้างอิงดัชนี BDI ก็ปรับตัวลงไปในทิศทางเดียวกัน จากการเทขายเพื่อลดความเสี่ยงในช่วงตลาดปิดภาคเช้าของ ณ วันที่ 15 ต.ค. 2564 อย่าง บริษัท พรีเชียส ชิพปิ้ง จำกัด (มหาชน) หรือ PSL ราคาหุ้นอยู่ที่ระดับ 18.00. บาท ลดลง 0.90 บาท หรือ 4.76% โดยทำจุดสูงสุดที่ 18.70 บาท และทำจุดต่ำสุดที่ 17.50 บาท ด้วยมูลค่าการซื้อขาย 972.60 ล้านบาท
เช่นเดียวกับ บริษัท โทรีเซนไทย เอเยนต์ซีส์ จำกัด (มหาชน) หรือ TTA ราคาหุ้นอยู่ที่ระดับ 11.90 บาท ลดลง 0.70 บาท หรือ 5.56% โดยทำจุดสูงสุดที่ 12.50 บาท และทำจุดต่ำสุดที่ 11.60 บาท ด้วยมูลค่าการซื้อขาย 515.64 ล้านบาท
ขณะเดียวกัน บริษัท อาร์ ซี แอล จำกัด (มหาชน) หรือ RCL ราคาหุ้นอยู่ที่ระดับ 41.00 บาท ลดลง 0.50 บาท หรือ 1.20% โดยทำจุดสูงสุดที่ 42.75 บาท และทำจุดต่ำสุดที่ 40.75 บาท ด้วยมูลค่าการซื้อขาย 471.02 ล้านบาท
 
 